Îr, vinars ai 29 di Zenâr a Udin, il Comun di Udin, la Agjenzie Regjonâl pe Lenghe Furlane e la associazion El Tomât a àn presentât Flon Flon e Musute, la version par furlan di ‘Flon Flon & Musette’, il libri de autore e ilustradore di divignince polache Elzbieta che tal 1996 al veve vinçût il premi Andersen, il ricognossiment plui impuartant tal cjamp de leterature pe infanzie.
La publicazion e je stade metude adun de bande de associazione culturâl di promozion sociâl El Tomât di Buie, cul jutori de ARLeF. Flon Flon e Musute al è un biel libri pr fruts in lenghe furlane, plasevul di lei e di cjalâ, stant che i tescj a son compagnâts di ilustrazions nininis par furlan, che al conte une storie universâl e che al pues vignî doprât pe promozion de leture e de lenghe e tant che imprest didatic pe educazion ae pâs e pal insegnament de lenghe furlane.
Flon Flon e Musute, in maniere in chel istès fuarte e delicade, al mostre a clâr la stupiditât de vuere e dai prejudizis e al sburte a mantignî memorie vive e cussiente di vueris, di invasions e di profugancis, massime intune tiere tant che il Friûl, tai ultins cent e cincuante agns masse dispès vitime di invasions, combatiments e devastazions tal cuarp, tal spirt e par chel ancje te memorie.
Dongje de biele gnove che e tocje la editorie par furlan, o vin il plasê di segnalâ ancje un event in program in Friûl par doman, ai 31 di Zenâr: al è un apontament par cui che si cjate di chês bandis e plui in gjenerâl une ocasion par ricuardâ une biele iniziative leterarie che e va indenant di timp e che no cognòs confins di sorte, propit cul doprâ la lenghe furlane.
L’event al è il Contecurte day, un spetacul di Contis Curtis in lenghe furlane, inmaneât cu la poie dal Sportel de Lenghe Furlane dal Comun di Listize, che al clame dongje ducj i contecurtârs de Ostarie Leterarie Contecurte e ducj chei che a àn voie di proponi une conte curte in lenghe furlane o divertisi a scoltà un pocje de gnove narative furlane, di chê curte e che si tocje…
Pe ocasion al è stât metût adun ancje une sorte di concors. Cun scjadince ai 28 di Zenâr, a son stadis tiradis dongje gnovis contis, che a vignaran letis in public e in forme anonime de bande de scuadre di Contecurte e il public al sielzarà la miôr, cussì ae sô autore o al so autôr i vignaran dâts premis di pueste e il titul di Cont des Contis. Ae fin al è proviodût un ghiringhel finâl par ducj.
La serade e sarà presentade e metude adun dal Ostîr di Contecurte, Rafaêl Serafin, lis leturis a saran par cure dal funambolic famei de Ostarie Checo Tam, dal magnetic Berlon (Michêl Londar) e de inmagante Camarele (Lussia di Uanis), cul compagnament musicâl dal Cjantôr Bizio Citos.
fur_Latn fur_Latn fur_Latn fur_Latn fur_Latn fur_Latn fur_Latn